text: Armeret F-16 måtte sikkerhedslande
  22 juli 2013 kl. 10.25
  Problemer med hydraulikken ved næsehjulet på et armeret F-16-fly udløste mandag alarm i Skrydstrup. Flyet landede dog sikkert efter en såkaldt sikkerhedslanding.
  Situationen udløste en såkaldt standby 1-beredskabsalarm, som fik brandfolkene ved Haderslev Brand og Redning til at rykke ud.
  - Vi får melding om tekniske problemer på et armeret F-16-fly, som skal lande. Det drejer sig om problemer med hydraulikken på næsehjulet, fortæller vagthavende indsatsleder Ole Christiansen til Ritzau.
  Standby 1 er den lavest rangerende melding i forbindelse med fly. Det indikerer mindre tekniske problemer.
  Det højeste niveau er standby 3. Den alarm udløses kun i tilfælde, hvor et fly er i så alvorlige problemer, at der er risiko for et havari i forbindelse med landingen.
  Dagens standby 1-melding viste sig da også udelukkende at have den funktion, at man ikke tager nogen chancer, når det drejer sig om en flylanding.
  - Da vi er på vej derud, får vi at vide, at det er landet sikkert, fortæller Ole Christiansen.
  Flyvestation Skrydstrup - eller Fighter Wing Skrydstrup, som siden 2006 har været basens officielle navn - er hjemsted for de F-16-jagerfly, som indgår i det danske flyvevåben.
  Der er 30 operative F-16-jagerfly på Fighter Wing Skrydstrup.
  